|  |
| --- |
| Børne- og Undervisningsministerietfp@stukuvm.dk   |

# Høringssvar fra Danske Handicaporganisationer over

# revideret bekendtgørelse om folkeskolens prøver

**Inklusion i idræt**

For Danske handicaporganisationer (DH) er det vigtigt at understrege, at elever, der er inkluderet i folkeskolens almindelige undervisning som udgangspunkt skal inkluderes i idrætsundervisningen og derfor også skal kunne gå til prøve i faget idræt.

Det er skolernes ansvar for at sikre, at børn med handicap bliver inkluderet i skolen og dens aktiviteter – også i idræt. Derfor er vores udgangspunkt, at børn med handicap selvfølgelig skal være en del af idrætsundervisningen. Det er op til skolen og idrætslærerne at tilrettelægge undervisningen, så alle elever – med deres forskelligheder – bliver inkluderet i undervisningen og dermed også bliver klar til eksamen hvis idræt bliver udtrukket som eksamensfag.

**Viden til at skabe inkluderende læringsmiljøer i idræt**

Det skal ske ved generelt at skabe inkluderende læringsmiljøer, kombineret med den nødvendige individuelle tilrettelæggelse, der kan være nødvendig for at inkludere en elev med handicap i undervisningen. Det er derfor vigtigt, at idrætslærere og skoler understøttes med nødvendig viden om, hvordan elever med handicap gennem i et inkluderende læringsmiljø kan opnå en meningsfuld idrætsundervisning. Derfor finder DH det også positivt, at der for nylig er udarbejdet nye materialer, der kan give skolerne og lærerne inspiration til at inkludere elever med handicap i idrætsundervisningen.

**Fasthold høje ambitioner om at inkludere elever med handicap i undervisningen**

Vi vil understrege, at skolerne ikke må give køb på ambitionen om inklusion og individuelt tilrettelagt undervisning for børn med handicap. Vi kender til gode erfaringer med, at børn og unge med indgribende fysiske handicap kan opnå stor gavn af idrætsundervisning, som tager udgangspunkt i, hvad eleven kan. Fx har vi set, hvordan elever med eksempelvis rygmarvsskader kan have mulighed for at udføre træningsaktiviteter, som tager udgangspunkt i, hvad de kan udføre med arme og overkrop – nogle gange ved brug af særlige hjælpemidler. Det kan også være elever, der fx får en rolle som dommer, tidstager og andre funktioner, der kan udfyldes af en elev med omfattende fysiske handicap.

**Når inklusion i idrætsundervisningen ikke giver mening**

Samtidigt ved vi dog også, at der er en meget lille gruppe elever, der pga. omfattende fysiske handicap ikke kan deltage på en meningsfuld måde i den praktiske del af idrætsfaget. For dem er det en forkert løsning at sidde på sidelinjen i alle idrætstimer, fordi nogle regler kræver, at de have adgang til teoriundervisningen og gå til eksamen. En samtale, som *”forløber som en idrætsfaglig dialog med udgangspunkt i elevernes praksisprogram...”* (Bilag 1 til udkastet til den reviderede bekendtgørelse, kapitel 15, 15.9)vil virke meningsløs for de pågældende elever. De har jo netop ikke deltaget i den praksisdel, som samtalen skal tage udgangspunkt i. Der er flere grunde til, at de selv med den bedste vilje ikke kan inkluderes i undervisningen. Dels er der adskillige idrætstimer, hvor dette ikke er fysisk muligt for børnene, fx når undervisningen foregår udendørs, hvor det for denne elevgruppe ofte er for koldt at være ude og derfor risikabelt i forhold til sygdom, eller på græs, som er et vanskeligt terræn for en elektrisk kørestol. Dels kan det være direkte stigmatiserende for disse elever at være nødt til at sidde og kigge på, uden at kunne deltage for at forsøge at få indblik i teoretisk idrætsfaglig viden. Her risikerer vi, at en insisteren på inklusion i idræt, reelt fører til eksklusion.

**Muligheder for elever, der fritages for faget idræt**

Denne gruppe elever vil derfor i mange tilfælde, efter aftale mellem elev, forældre og skoleleder, fritages for at deltage i faget idræt gennem skoleåret. Prøvebekendtgørelsen tager ikke hensyn til denne gruppe elever, der således risikerer at komme i klemme, hvis idræt udtrækkes som et prøvefag ved 9. klassernes afgangsprøve. For at blive optaget på en gymnasial uddannelse efter 9. klasse skal eleven have bestået folkeskolens afgangseksamen. Hvis eleven igennem skoleåret har været fritaget for idræt på grund af handicap, kan eleven ikke gå til eksamen i faget. Heller ikke selvom eleven med denne bekendtgørelse kan blive fritaget fra at deltage i den praktiske del af prøven. Dermed risikerer eleven at miste retskravet på at blive optaget på en gymnasial uddannelse.

Det er meget vigtigt for DH at sikre, at elever ikke stilles ringere ift. at blive optaget på en ungdomsuddannelse, på grund af deres handicap.

I prøvebekendtgørelsens § 33 gives mulighed for, at der på baggrund af en konkret, individuel vurdering gives mulighed for, at elever med betydelig og varigt nedsat fysisk funktionsevne med massive, sammensatte hjælpebehov, for hvem deltagelse i den fysiske del af idrætsprøven er en umulighed, eller elever, som er i en livstruende tilstand (fx elever med massive spiseforstyrrelser), kan fritages for at blive bedømt på de kropslige færdigheder i prøven i idræt. Elever, som bliver omfattet af den nye bestemmelse, prøves alene i sammensætning af praksisprogram og idrætsfaglig viden og skal således ikke vurderes ud fra deres kropslige færdigheder.

**Giv mulighed for at trække et andet eksamensfag end idræt som alternativ**

DH ser derfor et behov for at supplere denne bestemmelse. DH mener, at der skal gives mulighed for, at elever med omfattende fysiske handicap (det kan eksempelvis være en elev, som anvender elektrisk kørestol og som er afhængig af iltapparat), der selv ikke med kompenserende hjælpemidler eller støtte kan inkluderes meningsfuldt i idrætsundervisningen, og som derfor har været generelt fritaget for idrætsundervisningen gennem skoleåret, skal have ret til som alternativ, at trække et andet fag fra den naturvidenskabelige pulje, såfremt idræt udtrækkes som eksamensfag. Muligheden for at trækket et andet eksamensfag er tilsvarende den ordning, der har fungeret for netop denne gruppe elever i skoleåret 2018/2019.

DH vurderer, at en sådan ordning vil omfatte ganske få elever pr. årgang.

**Følg skolernes brug af § 33**

Forslaget må ikke få den effekt, at elever med handicap, som kunne have profiteret af at gå til idrætsprøve, automatisk fritages, fordi det er det nemmeste. Det er således vigtigt, at denne prøvebekendtgørelse ikke bliver en kattelem for at undgå at skabe inkluderende læringsmiljøer for den store gruppe elever med handicap, der har gavn af at deltage i idrætsundervisningen. DH vil derfor anbefale, at anvendelsen af denne ordning følges nøje. Det kan fx ske ved at skoler, der fritager elever fra faget idræt og fra idrætseksamen, indberetter dette til Undervisningsministeriet.

**Inklusion og tilgængelighed ifm. prøver**

Afslutningsvist vil DH minde om, at skolerne generelt skal være opmærksomme på at prøver skal være tilgængelige for elever med handicap. Det gælder ikke kun i idræt. Det kan fx handle om at sikre at materialer præsenteres på en måde, så alle kan få gavn af disse. Fx skal en video med lyd kunne tekstes for elever med hørehandicap eller synstolkes for en elev med synshandicap.

Med venlig hilsen

Thorkild Olesen

*formand*